EMLÉKEZTETŐ

A Győr-Moson-Sopron Megyei Mérnöki Kamara Elnökségének 2008.11.27. napján tartott rendkívüli elnökségi üléséről. 

Az ülés helye: 
AÉSZ Vagyonkezelő Kft. Győri Kirendeltsége (Győr, Csaba u. 16.) Mérnöki Kamara  Hivatali helyisége (II. emelet 208. sz.)

Jelen vannak: 

Mellékelt jelenléti ív szerint

Az Elnökségi Ülés határozatképes. Jelenlévők a napirendet elfogadták és az ülés a napirendek megvitatásával folytatódott. 
Az Elnökségi Ülés napirendje. 
1. Megyei Mérnöki Kamarai székház vásárlás kérdések megbeszélése.

Az Elnökség a napirendet elfogadta és az ülés a napirendek megvitatásával folytatódott. 

Kovács István:
A saját tulajdonú kamarai székház ügyében előrelépés történt. Az INSZOL tulajdonában lévő, Győr, Kölcsey utca 10. szám alatti lakóház megvásárlására nyílna lehetőség. A tulajdoni lap szerint az ingatlan területe 233 m2, ezen áll egy családi ház, majdnem teljes területét elfoglalja a teleknek. Az ingatlan vételárát le lehetne alkudni 15 millió forintra, azonban az épület teljes felújításra szorul. A felújítás költsége előzetes számításaink szerint 7-8 millió forint körüli összeget igényelne. Ki kell cserélni az összes nyílászárót, ami cca. 1.5 millió forint, a burkolat felújításra szorul, ami újabb 650.000., Ft, falakat kell bontani, festeni, ami újabb 650.000., Ft. A tetőt fel kellene újítani, ennek becsült költsége 1,5 millió forint. Számolni kell még 1-2 millió forintnyi olyan kiadással a menet közben adódó munkákra, amit előre tervezni nem lehet. 
A finanszírozásra készítettem egy tervezetet, amit mellékelek az emlékeztetőhöz. Előzetes tárgyalásaink szerint az INSZOL ajánlatában benne van egy elnyújtott fizetés, vagy általuk meghitelezett felújítási költség. Elhatároznánk egy felső határt és akkor kell egy megállapodást kötni az INSZOL-lal. Megbíznánk őket a felújítással, amit három év alatt törlesztenénk le. Pártoló tagi hozzájárulást kérnénk a székház vásárlásához. 

Csejtei György:

A Kamara székház dolgát meg kell oldani. Egy összegű megállapodást kellene kötni az INSZOL-lal. Szerencsés lenne, ha 20 millió körüli megállapodást el lehetne érni. 
Kovács István:

Arra gondolnék, hogy egy tárgyaló delegációt fel kellene állítani. 

Az Elnökség egyhangú döntéssel felhatalmazza Kovács Istvánt, Bogár Zsoltot és dr. Bakos Ágnest, hogy folytasson tárgyalásokat az INSZOL Zrt ingatlantulajdonossal az ingatlan vásárlásról. 

További észrevételek:

Szabó Péter:

Nem látom a finanszírozást biztosnak, túl sok a felvetés.
Kovács István:

18,75 millió forint a három évre biztosan megvan. 

Bogár Zsolt:

Az eladó 15 M forintnál húzta meg a határt. 21 millió forinttal számolni kell a felújítással együtt. 
Szabó Péter:
A ház úgy tekintendő, mint egy szerkezet-kész ház. 

Bukovics János: 

Műemléki környezet miatt megkötésekkel kell számolni. Szigetelve nincs a ház.  Mint épület biztosan jó és meg is érné, én a helyet kérdőjelezném meg. A vidékieknek megközelíthetetlen. Ezt érzem hátrányának. 
Szalai Kálmán:

A helyi hátrányt csak egy nagyon jó állapotú hátrány tudja behozni. Lejáró mandátumú társaság ne vegyen meg egy nagy értékű ingatlant és ne dobja oda a következő elnökség ölébe. Lehet, hogy egy következő elnökségnek más lesz a véleménye. 

Kovács István:

Taggyűlési felhatalmazásunk van, hogy a pénzünket ingatlanba fektessük. 

Egyébként nagyon szép fejlesztés készül erre a területre. A távolságról annyit, az életben nem lesz lehetőségünk arra, hogy a belvárosban székházat vegyünk. 

Bogár Zsolt:

A vásárlással egyetértek, magával az ingatlannal is ezzel üzleti alapon. A legnagyobb bajom a hely. Ehhez a testülethez ez a környezet nem méltó. Azt kell megfontolni, hogy a kamara ezen a helyen tud-e méltóképpen működni. 

Csejtei György:

Ha tisztességesen meg lehet csinálni, az utánunk lévő generáció eladhatja és máshova költözhet. 

Kovács István: 

Ha egy új elnökség mást akar, bérel és kivárja, amíg el lehet adni.  Nem akarok sokáig várni a pénzzel. Úgy érzem, hogy ha ezt a pénzt nem költjük el, nem biztos, hogy ez egy év múlva is meglesz. Elkezdünk tárgyalni hárman az INSZOL-lal. Emellett bárki hozhat megvásárolható ingatlan lehetőségeket, jó lenne ugyanis, ha lenne alternatíva. A következő elnökségi ülés előtt küldje meg mindenki az anyagokat és összesítjük.  A következő elnökségi ülésen döntsünk az ingatlan vásárlásról. 
49/2008. (XI.27.) GYMSMMK Elnökségi határozat
Az Elnökség az ingatlan vásárlásról a 2008. december 15-i ülésen döntést hoz.

- kmf. -


  / Dr. Bakos Ágnes/

